Dr. Suad Kurtćehajić, redovni profesor, predsjednik

Dr. Elmir Sadiković, redovni profesor, član

Dr. Nedžma Džananović - Mirašćija, vanredna profesorica, članica

Sarajevo, 8. 5. 2023. godine

**VIJEĆU FAKULTETA POLITIČKIH NAUKA UNIVERZITETA U SARAJEVU**

Na osnovu člana 59. tačka m) Statuta Univerziteta u Sarajevu, a u vezi sa članovima 36. i 37. Pravila studiranja za treći ciklus studija na Univerzitetu u Sarajevu, Senat je na 57. redovnoj sjednici održanoj 27. 04. 2023. godine, donio Odluku o obrazovanju Komisije za ocjenu uslova kandidatkinje Berine Beširović, MA i podobnosti teme doktorske disertacije pod naslovom „STRUKTURA DRŽAVNE VLASTI U POSTDEJTONSKOM PERIODU: PERSPEKTIVE I MOGUĆNOSTI BOSNE I HERCEGOVINE NA OSNOVAMA DEJTONSKOG MIROVNOG SPORAZUMA“, u slijedećem sastavu: dr. Suad Kurtćehajić, redovni profesor, predsjednik; dr. Elmir Sadiković, redovni profesor, član; i dr. Nedžma Džananović - Mirašćija, vanredna profesorica, članica.

Nakon što je Komisija proučila dostavljenu prijavu doktorske disertacije kandidatkinje, podnosi Vijeću Fakulteta slijedeći:

**I Z V J E Š T A J**

1. **Ocjena uslova kandidata**

Berina Beširović rođena je 10. oktobra 1994. godine u Sarajevu. Prvi ciklus studija je završila na Odsjeku za Politologiju, usmjerenje Međunarodni odnosi i diplomatija Fakulteta političkih nauka Univerziteta u Sarajevu 2016. godine. Zvanje magistrice politologije, međunarodnih odnosa i diplomatije, je stekla na istom Fakultetu 2018. godine. Dobitnica je priznanja “Zlatna značka Univerziteta u Sarajevu” kao najbolja studentica I ciklusa studija u akademskoj 2015/16. godini, dok je u akademskoj 2017/18. godini proglašena najboljom studenticom II ciklusa studija na spomenutom Odsjeku i također dobitnik druge „Zlatne značke Univerziteta u Sarajevu“.U zvanje asistentice na Odsjeku za politologiju je izabrana u novembru 2018. godine. Kao saradnica angažovana je na predmetima: Osnovi prava, Teorija države, Mediji i međunarodna politika, Komparativna politika, Politička filozofija i Politički sistem Bosne i Hercegovine na prvom ciklusu, a na drugom ciklusu angažovana je na predmetima Ustavni sistemi i Energija i sigurnost. Na Fakultetu je također radila kao sekretar Etičkog odbora i sekretar fakultetskog časopisa pod nazivom *Sarajevo Social Science Review* te kao koordinator trećeg ciklusa studija na Fakultetu političkih nauka na odsjeku za Politologiju u periodu od 2018-2021. godine, a već četiri godine je sekretar odsjeka za Politologiju. Objavila je šest naučnih radova iz pomenutih oblasti u domaćim časopisima. U septembru 2018. godine je objavila svoju prvu knjigu na temu: “Uloga institucije Visokog predstavnika u implementaciji Dejtonskog mirovnog sporazuma (1995-2006)” Bavi se volonterskim radom od 2012. godine. Koordinatorica je nevladine omladinske organizacije pod nazivom “STBIH youth” koja se bavi neformalnim obrazovanjem, afirmacijom i raznim projektima za mlade. Od 2016. do 2019. godine je bila predsjednica Foruma mladih bošnjačkih intelektualaca u okviru kojeg je organizirala i moderirala preko 70 naučnih tribina i skupova u Bosni i Hercegovini. Sama je učestvovala na preko 20 naučnih domaćih i međunarodnih konferencija.Od 2021. godine angažovana je u tada osnovanoj Bosanskoj akademiji nauka i umjetnosti Kulin ban kao projekt menadžer i voditelj Razreda za mlade naučnike. U okviru Akademije učestvovala je na još preko 15 naučnih tribina i konferencija kao organizator i moderator.

Na osnovu prethodno iznesenih činjenica, Komisija je mišljenja da kandidatkinja Berina Beširović, MA ispunjava uslove za izradu predložene doktorske disertacije.

1. **Ocjena podobnosti teme doktorske disertacije**
2. **Problemsko područje**

Imajući u vidu sve okolnosti i konkretan povijesni kontekst u kojem je došlo do zaključivanja Dejtonskog mirovnog sporazuma vidimo brojne nedostatke ustavnih rješenja. Kandidatkinja će u svom radu dati analizu normativnog dijela Ustava u kojem se daje primat etničkom u odnosu na poziciju građanina i vidimo nazadovanje u odnosu na prethodno stanje gdje je primat dat građaninu (Ustav Republike Bosne i Hercegovine). Ono što će biti jedan od fokusa dublje analize jeste i kategorija konstituentnih naroda kao nova kategorija u ustavnom pravu Bosne i Hercegovine (na engleskom i u Preambuli originalne verzije Ustava) *constituent peoples.* Vodeći se neslužbenim prijevodom Ustava na bosanski jezik kojeg je dao OHR u upotrebi je dugi niz godina bio termin konstitutivni narod kao takav i sam nepoznat u komparativnom ustavnom pravu. S obzirom da su rijetka akademska promatranja ovog fenomena nastojimo dati analizu kategorije *konstituentni narodi* i pozicije etničkih grupa u odnosu na kategoriju jedinstvene nacije u BiH. Pravilan prevod može uključiti i sinonim *ravnopravni* narodi što će također biti jedna od protažiranih teza. Iz ustavnih rješenja i konteksta ustavnog uređenja Bosne i Hercegovine mogle bi se izdvojiti sljedeće karakteristike ove ustavne kategorije:

-radi se o kolektivnom nacionalnom pravu u Ustavu izričito pobrojanih naroda (Bošnjaka, Srba i Hrvata) koje je uže od pojma suverenosti i šire od individualnog prava na izražavanje nacionalnog identiteta. (Ibrahimagić; 2010)

-organizaciona ustavna rješenja prema kojima se izražavanje srpskog etničkog interesa veže za entitet Republike srpske, a hrvatskog i bošnjačkog etničkog interesa za entitet Federacije BiH, otvaraju prostor za njihovu teritorijalizaciju iako je to u suprotnosti sa upravo onom ravnopravnošću koja je objašnjena u uvodu;

-u političkoj praksi teritorijalizacija etničkog interesa povezuje se sa poslijeratnim nastavljanjem procesa etničke homogenizacije i kompletiranjem monoetničke vlasti;

-da bi se ravnopravnost kao takva u praksi primijenila potrebno je primijeniti i odgovarajuće učešće u institucijama javne vlasti i u procesu odlučivanja, a prava tri etničke skupine (Bošnjaka, Hrvata i Srba) i ostalih se može ostvariti kroz saradnju;

-ključno je razumjeti da pravo na konstitutentnost odnosno ravnopravnost za pojedini narod ne uključuje nijedan bitan elemenat pojma suverenosti (dok je granica i distinkcija između suverenosti i pojma konstituvnosti, koji se neslužbeno koristi, manje jasna i očita te je to i jedan od ključnih problema njene manipulativne upotrebe);

– da sumiramo, pojedini narod ne raspolaže vlašću samostalno i nema ekskluzivitet ni na jednom dijelu Bosne i Hercegovine, odnosno pripadnici sva tri ravnopravna naroda su jednakopravno tretirani u oba bh. entiteta.

Primjena dejtonskog ustavnog modela u praksi, reflektovala je sve njegove nedostatke i nedovršenosti i evidentno je da je uspješno ispunjena samo primarna funkcija, zaustavljanje rata. Iz ove perspektivne dobro je pretpostavljeno da civilni dio Dejtona, naročito u početku, ne bi mogao funkcionisati bez jake podrške internacionalne zajednice. Ona je bila prisutna u oba segmenta ustavnog sistema i to u ostvarivanju ljudskih sloboda i prava i u funkcionisanju glomazne i neefikasne strukture javne vlasti. Ustavni sistem u cjelini je kreiran i funkcionira na debalansu u korist separatnih i dezintegrirajućih elemenata kao što su etničke grupe, entiteti, kantoni i sl., na štetu demokratskih integrirajućih elemenata društva i države kao što su ljudska prava, slobodni i demokratski izbori, demokratski proces odlučivanja, vladavina prava i sl. (Kukić; 2010) Ključno djelovanje internacionalne zajednice u BiH ogleda se u instituciji Visokog predstavnika i OHR-u, ali se pri tome ne smiju zanemariti ni uticaji globalizacije, otvoreni procesi pristupanja evroatlantskim integracijama (BiH je dobila status kandidata u decembru 2022. godine), kao i nastavak otvorenog ili latentnog miješanja susjednih zemalja u unutrašnje odnose u Bosni i Hercegovini. Kandidatkinja će posebnu pažnju i istraživanje posvetiti ulozi međunarodne zajednice u postdejtonskom periodu na strukturiranje i funkcioniranje vlasti.

1. **Istraživačko pitanje i hipoteze istraživanja**

Predmet istraživanja ove doktorske disertacije jesu ograničenja i mogućnosti državne vlasti u BiH u postdejtonskom periodu i način na koji se mogu prevazići ta ograničenja kako bi se stvorila perspektiva za evroatlanske integracije. U okviru pripreme radne metodologije za obradu predmeta doktorske teze otvorila su se brojna pitanja, a vjerujem da će se još mnoga otvoriti u toku istraživanja. Ta pitanja uključuju sljedeće:

* **Šta konkretno znači da Bosna i Hercegovina nema alternativu evroatlantskim integracijama?**
* **Jesu li one same sebi svrha ili alat za postizanje i zadržavanje evropskih standarda u Bosni i Hercegovini?**
* **Jesu li vanjske integracije pretpostavka za unutrašnje integracije u bosanskohercegovačkom sistemu ili su neophodne prvo unutrašnje reforme?**
* **Šta su specifičnosti Bosne i Hercegovine u odnosu na druge države koje su prošle put integracije?**
* **Kako državna vlast, uspostavljena Dejtonskim mirovnim sporazumom, ograničava perspektivnost BiH ka evroatlanskim integracijama?**
* **Da li je Dejtonski mirovni sporazum sa svim svojim ograničenjima i nedostacima dovoljan pravni okvir za punu integraciju BiH i njeno pristupanje Evropskoj uniji?**
* **Kako Visoki predstavnik može svojim djelovanjem eliminisati procese blokiranja razvoja BiH?**
* **Da li je Sud u Strasburu u svojim presudama korigirao sve probleme Ustava BiH?**
* **Zbog čega postojeća reformska rješenja nisu implementirana i na koji način se može riješiti problem nedostatka konsenzusa u implementaciji?**

**Generalna hipoteza**

H0: Dejtonski mirovni sporazum, sa svojim ograničenjima i mogućnostima, nije dovoljan pravni okvir za punu integraciju Bosne i Hercegovine bez intervencije internacionalne zajednice kroz djelovanje Visokog predstavnika i kroz implementaciju rješenja predloženih od strane internacionalne zajednice.

**Pomoćne hipoteze**

**H1:** Visoki predstavnik, koristeći nadležnosti predviđene Dejtonskim mirovnim sporazumom, može nametnuti odluke bh. institucijama uprkos nedostatku konsenzusa za djelovanje i na taj način ubrzati proces integracije.

**H2:** Sud u Strasburu je svojim presudama ukazao na sve diskriminirajuće odredbe Ustava BiH u teorijskom smislu, ali je na institucijama BiH da razviju mehanizme implementacije.

**H3:** Nelogičnosti u političkom sistemu Bosne i Hercegovine usporavaju BiH na putu evroatlantskih integracija.

**H4:** Predložena rješenja u periodu od 2005. do 2022. godine nisu dovela do veće perspektivnosti BiH na tom putu.

1. **Metodološki pristup**

U istraživanju će se vršiti intervjui sa Visokim predstavnicima i njihovim zamjenicima, stranim zvaničnicima u BiH, ambasadorima, bivšim i aktuelnim specijalnim predstavnicima Evropske unije u Bosni i Hercegovini i domaćim političarima sa svih nivoa vlasti iz oba entiteta i Distrikta Brčko. Također će se vršiti analiza sadržaja u domenu savremene teorije države i prava u kontekstu Bosne i Hercegovine. Analizirat ćemo pojmove poput konsocijacijske demokratije, parlamentarne predstavničke demokratije, poziciju Bosne i Hercegovine u odnosu na etničku državu i građansku državu, kontrastne pojmove poput nacija-država i država-nacija i analizirati literaturu o razvoju postkonfliktnih država i poziciji Bosne i Hercegovine u savremenim teorijama o multietničkim i postkonfliktnim državama.

Ova doktorska disertacija će, kroz analizu i komparaciju prethodnih političkih rješenja, neuspjelih ustavnih reformi i donesenih zakona, koji su trebali ubrzati evroatlanske integracije BiH, analizirati zašto ta rješenja još uvijek nisu dovoljna za ispunjavanje postavljenih uslova. Najznačajniji rezultat istraživanja će biti odgovor na pitanje koje konkretne mjere se moraju poduzeti da bi se država integrisala na način prihvatljiv različitim etničkim skupinama, a istovremeno u smjeru jačanja države, jedinstva nacije i vrijednostima demokratije i ljudskih prava. U radu ćemo dati osvrt na prijedloge i rješenja prethodnih istraživanja i nova rješenja i/ili adaptaciju postojećih rješenja o organizaciji funkcionalne vlasti zasnovane na principu multietničnosti. Potrebno je analizirati volju različitih faktora (pod ovim mislim na internacionalni i neusaglašeni domaći faktor) u BiH i ukoliko postoji iskazana volja svih faktora, dakle i evropskog i disperziranog bosanskohercegovačkog faktora za kreiranjem funkcionalnog sistema vlasti, nameće se pitanje zašto još uvijek ne vidimo konkretizaciju tog procesa. Odgovori zašto ne vidimo konkretizaciju su brojni i predmet mnogih prethodnih istraživanja, a mi u ovom radu nastojimo ponuditi rješenja koja bi bila prihvatljiva za sve uz poseban naglasak na sinhronizaciju domaćeg političkog poretka i zakonodavstva sa evropskim sistemom i univerzalnim sistemom o ljudskim pravima.

Kao glavno pitanje za političku budućnost Bosne i Hercegovine nameće se: ubrzana integracija u evroatlantske institucije jer je ona istovremeno i istorijsko rješenje za učvršćivanje mira i razvoj državnosti. Brojne odluke pojedinih Visokih predstavnika do sada su bile predmet analize iz ugla ovlaštenja i prekoraćenja nadležnosti, integrisanja Bosne i Hercegovine kada za to nema konsenzus domaće vlasti, pokretanje postupaka pred Ustavnim sudom itd. Mi ćemo u ovom radu dati analizu i sistematizaciju Odluka Visokog predstavnika na način da ćemo objasniti šta je tačno nadležnost Visokog predstavnika i kako iste može iskoristiti da pomogne Bosni i Hercegovini. Zanima nas kako u nadolazećem vremenu izbjeći i spriječiti krize u političkom i ekonomskom razvoju Bosne i Hercegovine i koje su za to pretpostavke.

1. **Ciljevi istraživanja**

**Naučni cilj**

Da se dobiju precizni odgovori na postavljena pitanja koji su zasnovani na prvobitnom tumačenju Ustavnih normi na nivou države, entiteta i kantona kako bi se dao sumirani pregled ograničenja i mogućnosti državne vlasti zasnovane na Dejtonskom mirovnom sporazumu i da se na argumentovan akademski način predlože rješenja za punu integraciju prihvatljiva za demokratsku i multietničku BiH.

**Društveni cilj**

Da BiH realizuje svoj put prema Evropskoj uniji na osnovu prijedloga datih u rezultatima istraživanja, a vezano za prethodno sumirane probleme u implementaciji postojećih rješenja i/ili nepostojanje prijedloga rješenja za određena ograničenja, uz naglasak na to da će se društveni cilj realizirati kroz ukazivanje Visokom predstavniku na ovlašćenja koja su mu data kako bi eliminisao sve one struje koje djeluju protiv suvereniteta i integriteta BiH.

1. **Teorijski okvir i pregled literature**

Među državama nastalim disolucijom Socijalističke federativne republike Jugoslavije, Bosna i Hercegovina izdvaja se po svojoj multilateralnoj sadržajnosti. Najudaljenija je od modela nacije države od svih država u regionu. Opštim okvirnim sporazumom za mir nametnuto je državno uređenje sa dva entiteta i, umjesto građanskog, nacionalni koncept vlasti. Entiteti nemaju svojstva države po internacionalnom javnom i domaćem pravu. Između njih ne postoje granice, nego linije razgraničenja. Bosna i Hercegovina je formalno-pravno nastavila državni kontinuitet Republike Bosne i Hercegovine, ali su u njoj još uvijek prisutne političke opcije koje opstruiraju rad državnih institucija i donošenje državnih zakona neophodnih za brži oporavak bosanskohercegovačkog društva i države. Jedna od primarnih pretpostavki za redefiniranje države Bosne i Hercegovine, koja ne ispunjava uvjete i kriterije modernog projekta gradnje nacije države, je obnova multikulturalnosti bosanskohercegovačkog društva. Bosnu i Hercegovinu nije moguće definirati na nacionalnom principu, jer je multinacionalna, niti na religijskom, budući da je multireligijska kao ni na jezičkom principu jer to načelo ne predstavlja pouzdanu osnovu za definiranje. Iako jezički (lingvistički) posmatrano Bosna i Hercegovina predstavlja jedan prostor (teritorij), imenovanje jezika i zasebni procesi standardizacije kod različitih nacionalnih zajednica, a posebno kod bosanskih Srba i Hrvata, čije se akademske i političke elite opredjeljuju za ideološki pristup ovom pitanju umjesto naučnih činjenica i realnosti, predstavljaju, također, prepreku za izgradnju moderne države Bosne i Hercegovine kao zajedničke domovine svih njenih građana. Multietničkom, multikulturalnom i multireligijskom biću Bosne i Hercegovine primjerena je simbioza nacionalnog i republikanskog modela političke zajednice. Nacionalni model je nužan s obzirom da je nacionalna zajednica formirana prije uključivanja u državljanstvo, a republikanski pak model pretpostavlja državljanstvo fokusirano na političku zajednicu, koja transcendira etničke i religijske identitete. Simbiozom ova dva modela afirmirat će se patriotizam nacionalnih zajednica prema državi Bosni i Hercegovini, te aktivna participacija građana u političkom životu države.

Dovršen proces konstituiranja nakadašnjih etnija u nacije i nepostojanje zajedničkog nadnacionalnog oblika identifikacije, prihvatljivog pripadnicima triju nacionalnih zajednica, predstavlja osnovnu poteškoću za prevazilaženje ratom produciranih etničkih distanci. Bošnjaci, Hrvati i Srbi, kao ravnopravni narodi u Bosni i Hercegovini, utemeljili su svoje etničke kulture i osigurali svoja grupna prava u zajedničkim i odvojenim državnim institucijama. U Evropi se nalaze multikulturne i multinacionalne države u kojima je uspješno realizirano pitanje izgradnje nadnacionalnog identiteta. U novijim političkim teorijama, koje su osporavali pojedini teoretičari nacije, dominira tema multinacionalnih država. Državljani Švicarske, uprkos razlikama, izjašnjavaju se kao Švicarci. I pored njihovih kulturnih i jezičkih razlika, njihova privrženost državi je neosporna. Prema mišljenju Willa Kymilcke, osjećaj zajedničke pripadnosti Švicaraca nije oblik nacionalnog identiteta, nego je izraz patriotizma jer lojalnost prema državi i zajednička državna pripadnost, u čijoj osnovi je patriotizam, ne erodira osjećanje pripadanja različitim nacionalnim zajednicama. Lojalnost prema državi pobuđuje se zajedničkim patriotizmom, a ne zajedničkim nacionalnim identitetom. U tom kontekstu Kymilcka konstatira: “Trebalo bi da razlikujemo patriotizam, osjećanje privrženosti državi, od nacionalnog identiteta, osjećanja pripadnosti nekoj nacionalnoj grupi. U Švicarskoj, kao i u većini multinacionalnih država, nacionalne grupe imaju osjećanje povjerenja u širu državu samo zato što ta država priznaje i poštuje njihovu posebnu nacionalnu egzistenciju.“ (W. Kymlicka) Nije održivo stanovište da nacija postaje nacijom u punom smislu riječi onoga trenutka kada zadobije vlastitu državu. U ovom kontekstu Will Kymilcka i Wayne Norman navode da “iako se riječ nacija često koristi da bi se govorilo o državama, mi slijedimo sve savremene proučavaoce nacionalizma u njihovom korištenju ove riječi, da bi se govorilo o posebnom tipu zajednice ili društva koji mogu imati, ali i ne moraju, svoju vlastitu državu”. Na principima moderne demokratije i ustavnopravnim rješenjima osigurao bi se politički subjektivitet bosanskohercegovačkog naroda kao političkog naroda i puna sloboda njegovih nacionalnih subidentiteta. Pripadnici nacionalnih zajednica prevazići će međusobne razlike u prostoru građanstva i opredijeliti se za opće dobro svih. Državljanima Bosne i Hercegovine potrebna je državna pripadnost, čiji će se politički identitet graditi na univerzalnim ljudskim idealima. Oni bi se dobrovoljno obavezali na ustavom garantirano poštovanje tih ideala, bez obzira na svoje etničko porijeklo i konfesionalnu pripadnost. *“Građanska država jednostavno podrazumijeva da su, politički gledano, ljudi jednaki u jednom fundamentalnom smislu, i da svako ima jednake šanse na političku reprezentaciju i os- tvarivanje svojih životnih ciljeva. Liberalna država ne obavezuje nikog na bilo kakav identitet u privatnom životu.”* (D. Pavlović) Francuska, Velika Britanija, SAD i Švicarska mogu poslužiti kao državno-nacionalni primjeri. U ovim zemljama, poslije Velike revolucije, nacija se shvata kao politička zajednica građana koji su jednaki pred zakonom, nezavisno od socijalnog mjesta, porijekla, jezika ili religije. Za razliku od državno-nacionalne, kulturno-nacionalni način čitanja odnosi se na Njemačku i Italiju, gdje se osjećaj zajedničke pripadnosti, zbog nedostajanja države, oslanjao na jezik i kulturu. Savremena demokratija podrazumijeva poštovanje prava i sloboda svih pojedinaca i manjina. Ali, suštinska demokratija modernog vremena ukida svaki strah od različitosti i podrazumijeva kontinuiranu interakcijsku dinamiku traženja maksimalne ravnoteže odnosa svih sudionika društva.

U posljednjih desetak godina u naučnoj i naučnopopularnoj publicistici, kao i u vizurama politike i analitike, vidimo velik broj scenarija i projekcija budućih događaja u Bosni i Hercegovini. Scenariji budućnosti Bosne i Hercegovine, uzimajući u obzir primjenu rješenja i eventualnost sukoba, kreću se od utopističko-idealističkih (maksimalističkih) do apokaliptičnih. Evidentno je da su uglovi gledanja ideološki obojeni i podvrgnuti isključivo etničkim i/ili entitetskim interesima, a utopističko-idealističke projekcije imaju svoje zagovarače u različitim političkim projektima. Jedna vrsta političkih projekata je razvijena u pojedinim krugovima bošnjačke politike koja kao krajnji cilj vidi urušavanje i faktički nestanak entiteta. Ovakve utopističko-idealističke projekcije se mogu podijeliti na one koje u korištenju pravnih mehanizama vide mogućnost za promjenu unutarnje strukture u BiH, povlačenje potpisa sa Dejtonskog sporazuma koje bi po automatizmu vodilo povratku na Republiku BiH, i one koji smatraju da će reforme kroz evroatlantske integracije voditi potpunom unutrašnjem integrisanju Bosne i Hercegovine sa jedinim ciljem opstanka nezavisne države u granicama priznatim Dejtonskim mirovnim sporazumom sa malo ili zanemarivim fokusom na sistemsko rješavanje ograničenja političkog sistema. Zagovornici obje opcije kao konačni cilj vide ukidanje entiteta Republike srpske kao dijela Dejtonskog sporazuma, percipiranog kao prijelazno rješenje nastalo netom nakon rata, a koje ne može polučiti više rezultata nego što je polučeno.

Kada je riječ o javnim politikama iz vizure hrvatskih etničkih stranaka, one idealnu projekciju budućnosti Bosne i Hercegovine vide kroz dodatnu decentralizaciju države i prekomponiranje entitetske razine vlasti koja bi vodila ka još jednoj i zasebnoj (kon)federalnoj jedinici sa većinskim hrvatskim stanovništvom i reformom izbornog zakona kojom bi se u potpunosti promijenio način glasanja u entitetu Federacija BiH.

Zahtjevi za reformu idu uglavnom u pravcu prekomponiranja unutar entiteta Federacije BiH upravo iz razloga što se entitet Republike srpske projektuje kao ostvarenje interesa u korist srpskog naroda, dok se entitet Federacija BiH doživljava kao „okov za potpuno ispunjenje interesa hrvatskog naroda u Bosni i Hercegovini“. Što se tiče većine političkih opcija u entitetu RS, idealno-utopistička pozicija iz ugla interesa srpskog naroda je što je moguće veći stepen autonomije tog entiteta u odnosu na državu sa konačnim ciljem otcjepljenja entiteta Republika srpska od Bosne i Hercegovine i sa pozdravljenim, ali ne nužno očekivanim prisajedinjenje Srbiji. Spram BiH se srpski politički mainstream odnosi kao prema nužnom dijelu vlasti koji se mora trpiti do momenta ispunjenja gore pomenutih ciljeva, a spram entiteta Federacije BiH su preuzeli stav koji je kreiran u javnoj politici hrvatskih etničkih stranaka iz pragmatičnih razloga, a to je dalja etnicizacija politike i strukture države jer svaka dezintegracija vlasti na državnom nivou pogoduje jačanju entiteta RS. Iako Ustavom BiH nije predviđena pravna mogućnost za odcjepljenje bilo kojeg entiteta ili mijenjanje unutrašnje strukture i organizacije bez saglasnosti Parlamenta Bosne i Hercegovine to nije prepreka za ideološke projekcije koje u velikoj mjeri i čine programe mnogih političkih stranaka. Nažalost, prethodna istraživanja pokazala su da ustavno rješenje kakvo trenutno imamo i samo trasira tlo za etnicizaciju interesa na uštrb jedinstvene državne politike, a samim tim i funkcionalne strukture vlasti. Vodeći se primjerima mnogih drugih multietničkih, multijezičkih i pluralnih država u Evropi, internacionalna zajednica je za BiH ponudila rješenje koje u apsolutnoj mjeri ovisi o saradnji i konsenzusu različitih etničkih faktora ne imajući u vidu oprećnu političku kulturu prisutnu u zemljama Zapadnog Balkana i samoj Bosni i Hercegovini ostavljajući BiH da ovisi o konsenzusu koji u praksi još ne postoji. Čak ni sama kompleksnost sistema vlasti ne bi izolirano bila nerješiva prepreka da uz razuđenu birokratiju i nefunkcionalnost vlasti na političkoj sceni još ne postoji nedostatak konsenzusa za bilo kakvu reformu. Institucija Visokog predstavnika može biti rješenje i odgovor na ovu tezu, a to će biti jedna od pomoćnih hipoteza u ovom radu.

Ustavna reforma više od dvadeset godina ne uspijeva dobiti konsenzus među vladajućim političkim strankama i radi se o tome da vladajuće stranke ne posjeduju kapacitet da izgrade konsenzus za dogovor o ustavnoj reformi. Zapravo, etničke odnosno monoetničke stranke su ograničene, determinisane svojim etno-politikama i zbog toga teško dolaze do konsenzusa o državnom razvoju Bosne i Hercegovine. Postoje dva pristupa promjenama Dejtonskog ustava:

1. Jedan pristup zagovaraju građanske stranke koje predvodi Socijaldemokratska partija Bosne i Hercegovine, kao multietnička stranka. U ovom pristupu je osnovno polazište da su građani nosioci individualnih interesa, a da narodima: srpskom, hrvatskom i bošnjačkom pripada političko pravo etničke ravnopravnosti na cijelom prostoru Bosne i Hercegovine. U ovoj poziciji narodi ostvaruju svoja kolektivna prava u zaštiti etničkog identiteta i kulturnog razvoja. Podršku ovom pristupu pružaju i Stranka demokratske akcije i Stranka za Bosnu i Hercegovinu kao bošnjačke stranke. Drugi pristup je izražen u konceptu etničke teritorijalizacije i podjele prostora Bosne i Hercegovine. Ovaj pristup zagovaraju i vladajuće i opozicione stranke iz entiteta Republika srpska, kao i etnička stranka koja zastupa interese hrvatskog naroda.
2. Izgradnja institucija države Bosne i Hercegovine, a time i dalje odvijanje procesa evroatlantskih integracija bitno je uslovljena ustavnom reformom. Uslijed nedostatka stranačkog kapaciteta za ustavne promjene, nužno je osigurati podršku internacionalne zajednice i Evropske unije u stvaranju geopolitičke osnove za promjenu Dejtonskog ustava Bosne i Hercegovine. U kontekstu geopolitičkih kretanja u Jugoistočnoj Evropi, na početku XX stoljeća, promjena Dejtonskog ustava i nije moguća bez situiranja volje vodećih sila internacionalne zajednice koje su članice Vijeća za implementaciju mira. Prva faza tih promjena bi obuhvatala implementaciju svih pomenutih presuda Evropskog suda za ljudska prava i uspostavu evropske klauzule koja bi omogućila ubrzano donošenje evropskih zakona. Na ovaj način bi se Ustav Bosne i Hercegovine uskladio sa Evropskom konvencijom o ljudskim pravima i ojačao kapacitet Parlamentarne skupštine Bosne i Hercegovine za uspješno, i bez entitetske blokade, donošenje evropskih zakona, odnosno zakona kojim se implementira pravo Evropske unije u zakonodavstvu Bosne i Hercegovine.

Za razliku od drugih država na prostoru Jugoistočne Evrope integracija Bosne i Hercegovine u EU i NATO javlja se primarno kao projekt mira. Mir u Bosni i Hercegovini ima širu geopolitičku vrijednost jer je u geostrateškom i geopolitičkom kontekstu pretpostavka mirnog razvoja ne samo Bosne i Hercegovine već i zemalja Zapadnog Balkana. U tom kontekstu uloga internacionalne zajednice i EU u izvođenju integracije Bosne i Hercegovine, javlja se kao geopolitička i geostrateška osnova izgradnje mira u Bosni i Hercegovini i institucija države Bosne i Hercegovine do nivoa njene samoodrživosti. Pokušaj Narodne skupštine entiteta Republika srpska tokom aprila 2011. godine, da sprovede referendum o Sudu i Tužilaštvu Bosne i Hercegovine, prijetio je da ugrozi provođenje Dejtonskog mirovnog sporazuma a time i stabilnost i mir u Bosni i Hercegovini. Intervencija OHR-a podržana od Vijeća sigurnosti UN-a omogućila je da se zaustavi produbljivanje krize u Bosni i Hercegovini.

1. U prvom teorijskom dijelu rada kandidatkinja će analizirati savremeno shvatanje države kroz prizmu etničkog nasuprot građanskog i to pozivajući se na autore poput: Skinnera, Davida Helda, M. Webere, J. Isenssena, N. Bobia, G.A. Almonda, J. Habermasa, U. Becka, W. Kimmlicka, K. Offea, i drugi.
2. U drugom dijelu rada kandidatkinja će se fokusirati na Dejtonski sporazum kao osnov društveno-političkog i ekonomskog razvoja BiH koristeći se analizom primarnih izvora poput Ustava BiH, Ustava entiteta i kantona.
3. U trećem teorijskom dijelu rada, kandidatkinja će se fokusirati na kontekst ispunjavanja internacionalnih obaveza Bosne i Hercegovine i to sa fokusom na Evropsku uniju i OHR pozivajući se na autore poput: S. Kurtćehajić, E. Sadiković, N. Dž. Mirašćija, D. Banović, S. Gavrić, M. Danner, M. Demirović, G. O. Tuathail, O. Ibrahimagić, M. B. Janković, M. Pejanović, A. Sheriff, P. Valery i mnogi drugi.
4. **Obrazloženje strukture istraživanja**

Rezultati istraživanja bit će prezentirani kroz šest poglavlja (dijelova) doktorske disertacije, uz uvod i zaključna razmatranja. Uvod će dati osnovne naznake o predmetu istraživanja, te ukazati na motive za istraživanje. U prvom poglavlju pod naslovom „Metodološki okvir istraživanja“ kandidatkinja će prezentirati problem i predmet istraživanja, ciljeve istraživanja, hipoteze te metode i tehnike istraživanja. U cilju stvaranja teorijskih temelja istraživanja, što će biti realizirano u drugom poglavlju, potrebno je naučno elaborirati i kritički prezentirati savremeno shvatanje države kroz prizmu etničkog nasuprot građanskom. Pored toga, važno je prezentirati i istražiti različita teorijska poimanja moderne, etničke, građanske i nacionalne države, što će omogućiti jednostavnije razumijevanje aktuelnih izazova u državnoj vlasti Bosne i Hercegovine. U nastavku rada, odnosno u drugom dijelu drugog poglavlja, kandidatkinja će objasniti koja su to rješenja data Dejtonskim sporazumom, kakva ograničenja potpune integracije Bosne i Hercegovine na osnovu Aneksa 4 Dejtonskog sporazuma (Ustav BiH) imamo te kakva je organizacija državne vlasti na nivou države BiH, entiteta i kantona i u kojoj mjeri su ove kategorije mogućnost i perspektiva za potpunu integraciju BiH. U trećem poglavlju rad će biti podijeljen na četiri dijela koja uključuju: analizu uloge internacionalne zajednice u integrativnom procesu u BiH, dio koji uključuje analizu institucije Visokog predstavnika i intervencije internacionalne zajednice kroz OHR u periodu od 1995. do 2021. godine, analizu uloge Vijeća Evrope u procesu izgradnje države te političko pravni odnos evrounijskih integracija i mogućnosti datih Dejtonskim mirovnim sporazumom. Četvrto i peto poglavlje obuhvatat će rezultate intervjua obavljenih sa predstavnicima domaće vlasti i predstavnicima internacionalne zajednice te će kandidatkinja dati prijedloge za iskorištavanje punog potencijala postdejtonske strukture vlasti u integraciji države. Na kraju će kandidatkinja dati zaključna razmatranja, popis literature i priloge.

1. **Naučna i društvena opravdanost predložene teme doktorske disertacije**

Naučni doprinos ovog rada jeste predlaganje konkretnih rješenja i načina njihove realizacije za već postavljene prioritete i definirana ograničenja sa kojima se suočava politički sistem Bosne i Hercegovine na putu ka evroatlanskim integracijama.

PRIORITETI:

• Ubrzana politička integracija države Bosne i Hercegovine na putu ka evroatlanskim integracijama;

• I to putem izvođenja političkih reformi i donošenja evropskih zakona;

1. **Mišljenje i prijedlog komisije**

Prijavljena doktorska disertacija „Struktura državne vlasti u postdejtonskom periodu: perspektive i mogućnosti Bosne i Hercegovine na osnovama Dejtonskog mirovnog sporazuma“ predstavlja naučni iskorak u odnosu na dosadašnje parcijalne pristupe istraživanju razvoja političkog sistema u Bosni i Hercegovini. Složenost i inovativnost pristupa istraživanju doprinijet će boljem i adekvatnijem razumijevanju uloge internacionalne zajednice kroz djelovanje EU i OHR u Bosni i Hercegovini i boljem razumijevanju odgovora domaće vlasti na obaveze postavljene od strane internacionalne zajednice. Time će se pružiti osnova za izvođenje zaključaka koji će biti od koristi za nova istraživanja u ovoj oblasti politologije, ali dati i primjenjiva politička rješenja u svrhu jačanja državne vlasti i zaštite građanskih i ljudskih prava. Prilikom razgovora sa Komisijom o radnom projektu doktorske disertacije te kroz samu konačnu prijavu disertacije, kandidatkinja je pokazala da je savladala odgovarajuće metode naučno-istraživačkog rada, ali i da posjeduje sposobnost za kompleksno istraživanje od naučne i društvene relevantnosti i da je osposobljena za izvođenje relevantnih zaključaka.

Na temelju iznesenog, Komisija predlaže Vijeću Fakulteta političkih nauka Univerziteta u Sarajevu da pozitivno ocijeni uslove kandidatkinje **Berine Beširović, MA za izradu doktorske disertacije, a temu doktorske disertacije pod naslovom: „Struktura državne vlasti u postdejtonskom periodu: perspektive i mogućnosti Bosne i Hercegovine na osnovama Dejtonskog mirovnog sporazuma“ prihvati kao podobnu**.

Komisija za mentora doktorske disertacije predlaže prof. dr. Suada Kurtćehajića.

**KOMISIJA:**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Dr. Suad Kurtćehajić, redovni profesor, predsjednik

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Dr. Elmir Sadiković, redovni profesor, član

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Dr. Nedžma Džananović - Mirašćija, vanredna profesorica, članica